മരച്ചീനി മൂല്യവര്ധിത ഉത്പന്നങ്ങള് നിര്മിക്കാന് ഇനി കൃഷി വിജ്ഞാന്കേന്ദ്രയും കല്പ്പറ്റ: പ്രതിസന്ധി ഘട്ടങ്ങളില് കര്ഷകരെ സഹായിക്കാന് കൃഷി വിജ്ഞാന കേന്ദ്രം വയനാടും ഹോര്ട്ടി കോര്പ്പും ഒന്നിക്കുന്നു. കാര്ഷിക സര്വകലാശാലയുടെ സ്ഥാപനമായ കൃഷി വിജ്ഞാന കേന്ദ്രം വയനാട് മരച്ചീനി കര്ഷകര്ക്ക് സാധ്യതകള് ഒരുക്കുകയാണ്. അന്യമായിക്കൊണ്ടിരിക്കുന്ന ഭക്ഷ്യസംസ്കരണ രീതിക്ക് പുതിയമാനം സൃഷ്ടിച്ചിരിക്കുകയാണ് കെവികെ വയനാട്. കര്ഷകര് ഉത്പാദിപ്പിക്കുന്ന മരച്ചീനി കെവികെ ഭക്ഷ്യസംസ്കരണ യൂണിറ്റിന്റെ സഹായത്തോടെ സംസ്കരിച്ച് വിപണിയിലേക്ക് എത്തിക്കും. കര്ഷകര് ഉല്പാദിപ്പിക്കുന്ന മരച്ചീനി വയനാട് ഹോര്ട്ടികോര്പ് മുഖേനയാണു ശേഖരിക്കുക. ഉണക്കി സംസ്കരിച്ച മരച്ചീനിക്ക് വിപണിയില് ഏറെ ആവശ്യക്കാരുണ്ട്. ഇപ്പോള് ഉള്ളത്. ഇതിനോടകം മൂന്നു ടണ് മരച്ചീനി സംസ്കരിച്ച് കര്ഷകരിലൂടെ വയനാടന് വിപണിയിലേക്ക് എത്തിച്ചു കഴിഞ്ഞു. ഇത് കൂടാതെ വെജിറ്റബിള് ആന്ഡ് ഫ്രൂട്ട്സ് പ്രമോഷന് കൗണ്സില് കേരള കൃഷി വിജ്ഞാന കേന്ദ്രവുമായി സഹകരിച്ച് ചക്കയുടെ മൂല്യവര്ധിത ഉല്പന്നങ്ങളും വിപണിയിലെത്തിച്ചു കഴിഞ്ഞു. കോവിഡ് കാലത്ത് കര്ഷകരെ സഹായിക്കുന്ന യൂണിറ്റുകളായി കൃഷി വിജ്ഞാന കേന്ദ്രങ്ങള് മാറണം. അതിനാവശ്യമായ എല്ലാ സാഹചര്യങ്ങളും ഓരോ കൃഷി വിജ്ഞാന കേന്ദ്രവും ഒരുക്കണമെന്ന് കേരള കാര്ഷിക സര്വകലാശാല വൈസ് ചാന്സലര് ഡോ.ആര്. ചന്ദ്രബാബു നിര്ദ്ദേശിച്ചിരുന്നു. അന്പലവയലിലെ കൃഷി വിജ്ഞാന കേന്ദ്രം ഭക്ഷ്യ സംസ്കരണ യൂണിറ്റില് പഴങ്ങള്, പച്ചക്കറികള്, കിഴങ്ങുകള്, സുഗന്ധവ്യഞ്ജനങ്ങള്, ഇഞ്ചി, മഞ്ഞള്, കുരുമുളക് എന്നിവയുടെ ഉണക്കി സംസ്കരിക്കല്, പഴങ്ങളില് നിന്നും ജാം, സ്ക്വാഷ്, മറ്റു പാനീയങ്ങള് എന്നിവയുടെ നിര്മാണം, ഉല്പന്നങ്ങള്ക്കനുസരിച്ച് പള്പ്പ് വേര്തിരിക്കല്, പാസ്ത നിര്മിക്കാനുള്ള സൗകര്യങ്ങള്, ഹല്വ നിര്മാണ യൂണിറ്റ്, എല്ലാത്തരം അച്ചാറുകളുടെയും നിര്മാണം, ചെറിയ അളവില് ധാന്യങ്ങള് പൊടിക്കല്, റിട്ടോര്ട്ട് പാക്കിംഗ് സൗകര്യം എന്നിവയുണ്ട്.